Eikä siinä kaikki: Tissit nähdään vielä ennen uuttavuotta.

Torstaina oli kymmenes kerta vuoden sisään, kun Yleisradio näytti Tissit.

Eikä siinä kaikki, vielä ennen vuoden vaihtumista tulee se yhdennestoistakin Tissit, Yle lupaa.

Tissit nähtiin alkuvuodesta säännöllisen usein, mutta heinäkuun jälkeen oli hiljaisempaa sillä rintamalla, kunnes nyt vuoden kohta päättyessä Yle on taas kaivanut Tissit esiin.

Suosio on vaihdellut. Enimmillään Tissejä on katsonut 187 000 silmäparia, kerran vain 9 000.

Kyseessä on kotimainen vuonna 2014 valmistunut lyhytelokuva, jonka englanninkielinen nimi on yhtä ytimekkäästi Tits. Ohjaaja on Teemu Nikki.

Tissit liikkuu Prisman tutuissa maisemissa.­

Osa katsojista katsoo Tissejä jo rutiinilla, osa on alkanut vähitellen ihmetellä, miksi Yle on niin innostunut Tisseistä? IS selvitti Tissien taustat.

Ylen vastaava ohjelmistosuunnittelija Tarja Korhonen, ohjelmatietojen mukaan Yle näyttää Tissit taas tänään?

– Joo, kyllä, tai oikeastaan näytti jo, koska se oli päiväesityksessä.

Miksi Tissit näytetään niin usein?

– Ei se ole mitenkään poikkeavan usein. Syitä on oikeastaan kaksi...

Toinen tissi ja toinen?

– ... niin, nimihän on hyvin hämäävä. Siinä ei ole tissit niinkään aiheena, vaan itsetunto. En tiedä, oletko nähnyt Tissit?

Ymmärsin, että siinä on aiheena kaupan kassojen välinen tissikateus?

– Joo. Tämä on lyhytelokuva Pipsasta, joka kyllästyy, kun kaikki miesasiakkaat valitsevat aina Kaarinan kassan. Pipsa epäilee sen johtuvan Kaarinan isoista rinnoista ja päättää tehdä asialle jotain.

Lyhytelokuvan teema pyöristyy tissikateuteen.­

Aivan.

– Ikärajaluokitus on seitsemän, joten tässä ei ole edes mitään kauheita juttuja.

– Tosiaan, niitä syitä on kaksi. Tämä on meille täyteohjelma, ja kesto on 16 minuuttia ja 37 sekuntia, ja meillä on suhteellisen vähän hyviä tämän mittaisia ohjelmia, joihin on hyvät esitysoikeudet.

Kyllä.

– Se on osin käytännön syy, miksi se näytetään aina silloin tällöin. Sen lisäksi Tissit on hyvä. Meillä on aika vähän fiktiota, joka toimii monessa paikassa, ja tämä sopii hyvin Kakkosen profiiliin.

Miksi Tissit sopii Kakkosen profiiliin?

– Sen sisältö on draamaa, se toimii hyvin hyvin ohjelmien välissä, vaikka urheilujen välissä. Miten sen nyt kuvaisi. Se on riittävän kevyttä kuitenkin sinne väliin.

Sanoit, että se on täyteohjelma. Siinä ilmeisesti täytetään toisen kassan tissit?

– Sinä sanoit sen noin.

Ymmärsin, että siinä hankitaan fyllinkiä toiselle?

– No joo, mutta täyteohjelma ei tarkoita sitä.

Aivan, eikä tehdä nyt juonipaljastuksia. Milloin Tissit näytetään seuraavan kerran?

– Kun se tulee viikkoesityksenä, uusimme sen yleensä saman viikon aikana. Nyt se tulee (vasta) ensi viikon perjantaina 28. joulukuuta.

Miten katsojat suhtautuvat? Onko Tisseissä tapahtunut notkahdusta vai onko suosio pysynyt korkealla?

– Se riippuu, missä kohdassa se on...

Tissit?

– Niin, en usko, että kukaan tulee erikseen sitä katsomaan ja hakeudu kanavalle, mutta ehkä he jäävät, kun se tulee vastaan.

Lupaatteko näyttää Tissit taas ensi vuonna?

– Kyllä me näytämme. Meillä on ensi vuoden syyskuuhun asti vielä esitysoikeudet.

Kiitos.

Seuraavassa Tissien esityksien katsojamäärät kuluneen vuoden aikana:

30.12.2017: 187 000

3.1.2018: 97 000

29.1.2018: 149 000

30.1.2018: 72 000

13.3.2018: 15 000

17.3.2018: 9 000

20.5.2018: 35 000

9.6.2018: 59 000

27.6.2018: 36 000

29.7.2018 70 000.

Tämän päiväisen Tissit-lähetyksen (Yle Tv2 klo 12.55) lukuja ei vielä ole käytössä.